Ιβάν Σίλβα Σάντος

Ο Ιβάν Σίλβα Σάντος (πορτογαλικά: Ivan Silva Santos), ευρύτερα γνωστός ως Ivanzinho, γεννημένος στις 17 Απριλίου 1967 στο Campina Grande, του Παραΐμπα, της Βραζιλίας, είναι Βραζιλιάνος βετεράνος ποδοσφαιριστής και προπονητής ποδοσφαίρου.

 Ποδοσφαρική καριέρα 
Ο Ιβάν ξεκίνησε την ποδοσφαιρική του διαδρομή το 1985 από την γενέτειρά του και την τοπική Campinense Clube, στην οποία αγωνίστηκε για τρία χρόνια, από το 1985 έως το 1988. Μάλιστα το 1988,  οι κοκκινόμαυροι της Campinense, με τον Ιβάν στη σύνθεσή τους, πραγματοποίησαν το ντεμπούτο τους στo Campeonato Brasileiro Série C.

Το 1989 μετακόμισε στην Clube Sportivo Capelense (1989) με την οποία αναδείχθηκε πρωταθλητής στο τοπικό πρωτάθλημα της Πολιτείας Αλαγκόας πετυχαίνοντας ένα εκπληκτικό ρεκόρ με 28 νίκες, 9 ισοπαλίες και μια μόνο ήττα σε συνολικά 38 αναμετρήσεις..

Το 1990 αποκτήθηκε από την Esporte Clube Santo André και στα τέλη του 1991 αγωνίστηκε με τα χρώματα της Operário Ferroviário Esporte Clube στo Καμπεονάτο Μπραζιλέιρο Σέριε Β.

To 1992 μεταγράφηκε στην Παϊσαντού του Μπελέμ, η οποία στο τέλος της σεζόν κατέκτησε το Campeonato Paraense, δηλαδή το τοπικό πρωτάθλημα της πολιτείας Παρά. Ωστόσο ο Ιβάν δεν ολοκλήρωσε τη σεζόν με τα χρώματα της Παϊσαντού, αγωνιζόμενος μόνο σε 9 αγώνες, μέχρι το τέλος του Μαρτίου 1992. 

Εντελώς συμπτωματικά εντοπίστηκε κατά τη διάρκεια ενός φιλικού αγώνα με την Σάντος από τον Κούη, ο οποίος είχε μεταβεί στην Βραζιλία συνοδευόμενος από τον Νέτο Γκουερίνο για να τσεκάρει κάποιους άλλους παίκτες που ενδιέφεραν μεταγραφικά τον Άρη. Ο Κούης εντυπωσιάστηκε από την τεχνική κατάρτιση, την απίστευτη αντοχή καθώς και τα επιτελικά προσόντα του Ιβάν και μόλις επέστρεψε στη Θεσσαλονίκη εισηγήθηκε πάραυτα την απόκτησή του. Παρά τις έντονες αντιρρήσεις από μέλη της διοίκησης, τελικά ο Άρης κάλεσε τον παίκτη στην Ελλάδα.

Έτσι το Δεκέμβρη του 1992 ο Ιβάν αποδέχθηκε την οικονομική πρόταση του Άρη για τριετές συμβόλαιο, και ντεμπουτάρισε στις 17 Ιανουαρίου 1993 στον εντός έδρας αγώνα με την ΑΕΚ Από εκείνη τη στιγμή, και για επόμενα τρία χρόνια που παρέμεινε στην Θεσσαλονίκη, έγινε ο ηγέτης του Άρη. Μαζί με τον Κωφίδη και τον Λεκμπέλο θα συνθέσουν μια εκπληκτική τριάδα στο κέντρο των «κιτρίνων», οδηγώντας την ομάδα στο Κύπελλο ΟΥΕΦΑ  για πρώτη φορά μετά από 13 ολόκληρα χρόνια.

Πραγματοποίησε το ντεμπούτο του στις ευρωπαϊκές διοργανώσεις, στον αγώνα Άρη-Χάποελ Μπερ Σεβά 3-1, στις 9 Αυγούστου 1994, σκοράροντας μάλιστα το 3ο τέρμα της ομάδας του. Αγωνίστηκε και στη ρεβάνς, στις 23 Αυγούστου 1994 , οδηγώντας τον Άρη στη νίκη με 1-2 αλλά και την πρόκριση στον επόμενο γύρο του Κυπέλλου ΟΥΕΦΑ της σεζόν 1994-95.

Στον επόμενο γύρο του Κυπέλλου ΟΥΕΦΑ, ο Άρης αντιμετώπισε την πολωνική Κατοβίτσε και ο Ιβάν αγωνίστηκε και στους δυο αγώνες. Ωστόσο απέβη μοιραίος παίκτης για την ομάδα του καθώς η πρόκριση κρίθηκε στα διαδικασία των πέναλτι και ο Ιβάν έχασε το 4ο και καθοριστικό πέναλτι.

Ολοκλήρωσε τη θητεία του στους «κίτρινους» τον Φλεβάρη του 1996, καθώς δεν ικανοποιήθηκαν τα οικονομικά του αιτήματα από τη διοίκηση του Άρη. Κατέγραψε συνολικά 110 συμμετοχές και 17 γκολ (85 συμμετοχές για το Πρωτάθλημα με 13 γκολ, 21 συμμετοχές με 3 γκολ στο Κύπελλο Ελλάδας  και 4 συμμετοχές με 1 γκολ στο Κύπελλο ΟΥΕΦΑ). 

Το 1996 επέστρεψε στη Βραζιλία για λογαριασμό της Esporte Clube Santo André στην οποία αγωνίστηκε μέχρι το 2002 με εξαίρεση ένα σύντομο πέρασμα (το 1997) στην Μπραγκαντίνο και ακόμη ένα από την Grêmio Recreativo Serrano (2000).
Συνέχισε την καριέρα του σε ομάδες χαμηλότερων κατηγοριών, όπως η Μιρασόλ (2003), Olímpia Futebol Clube (2003), η Associação Atlética Internacional (Bebedouro) (2004) και η Associação Esportiva Jataiense (2004), όπου και έκλεισε την ποδοσφαιρική του καριέρα σε ηλικία 37 ετών.

Αφού κρέμασε τα ποδοσφαιρικά του παπούτσια, διετέλεσε προπονητής στην  ομάδα Κ-15 της Esporte Clube Santo André κατά την περίοδο (2005-2006). 

Το 2006 επέστρεψε στην Campinense ως τεχνικός βοηθός του προπονητή Suélio Lacerda.

To 2016 διαγνώστηκε με Αμυοτροφική πλευρική σκλήρυνση (ALS), μια σπάνια εκφυλιστική νόσο που επηρεάζει το νευρικό σύστημα και δεν έχει θεραπεία. H ασθένεια αυτή προκαλεί προοδευτική, μη αναστρέψιμη και περιοριστική κινητική παράλυση, καθιστώντας την μια από τις πιο επίφοβες ασθένειες. Στο 90% των περιπτώσεων δεν είναι γνωστό τι προκαλεί τη νόσο και στο 10% είναι γνωστό ότι το ALS προκαλείται από γενετικό ελάττωμα. 

To 2017 aνέλαβε μέλος της Τεχνικής επιτροπής της Campina Grande Sports Academy.

To 2018 η κατάσταση της υγείας του επιδεινώθηκε με αποτέλεσμα η οικογένειά του να προβεί σε δημόσια έκκληση για οικονομική βοήθεια.

Παραπομπές

Εξωτερικοί σύνδεσμοι

Προφίλ Ιβάν Σάντος Σίλβα στο transfermarkt.com
Προφίλ Ιβάν Σάντος Σίλβα στο footballdatabase.eu
Προφίλ Ιβάν Σάντος Σίλβα στο leballonrond.fr
Ιβάν Σάντος (1992-1995),ο μεγάλος “μικρός”

Κατηγορία:Βραζιλιάνοι ποδοσφαιριστές
Κατηγορία:Βραζιλιάνοι ποδοσφαιριστές στο εξωτερικό
Κατηγορία:Μέσοι ποδοσφαιριστές
Κατηγορία:Ποδοσφαιριστές Παϊσαντού Σπορτ Κλαμπ
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Κλούμπε Ατλέτικο Μπραγκαντίνο
Κατηγορία:Ξένοι ποδοσφαιριστές στην Ελλάδα
Κατηγορία:Ποδοσφαιριστές Μιρασόλ Φουτεμπόλ Κλούμπε